               IL-KUMMISSJONI EWROPEA
            Brussell, 16.7.2020
            COM(2020) 319 final
            2020/0142(APP)
            Proposta għal
            DEĊIŻJONI TAL-KUNSILL
            li temenda d-Deċiżjoni 2003/76/KE li tistabbilixxi l-miżuri neċessarji għall-implimentazzjoni tal-Protokoll, anness mat-Trattat li jistabbilixxi l-Komunità, fuq il-konsegwenzi finanzjarji tad-data tal-għeluq tat-Trattat tal-KEFA u fuq il-Fond ta’ Riċerka tal-Faħam u l-Azzar

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

               L-Unjoni Ewropea rratifikat il-Ftehim ta’ Pariġi fl-4 ta’ Ottubru 2016 u impenjat ruħha li tikkontribwixxi biex iż-żieda fit-temperatura globali tinżamm għal ferm inqas minn 2°C u li tagħmel sforzi biex din tiġi limitata għal 1,5°C. B’segwitu għal dan l-obbligu internazzjonali, l-UE flimkien mal-Istati Membri tagħha, qablet li tiffissa sett ta’ miri ambizzjużi biex jitnaqqsu l-emissjonijiet tal-gassijiet serra ta’ bejn 80 % u 95 % sal-2050 u ta’ 40 % sal-2030.

               F’Novembru 2018, il-Kummissjoni ppreżentat il-viżjoni strateġika fit-tul tagħha biex sal-2050 ikollha ekonomija għanja, moderna, kompetittiva u newtrali f’termini tal-impatt fuq il-klima msejħa “Pjaneta nadifa għal kulħadd”
                  1
               . Fil-Komunikazzjoni tagħha, wara l-istediniet mill-Parlament Ewropew u mill-Kunsill Ewropew, il-Kummissjoni fasslet sett ta’ miżuri, fosthom biex tesplora kif l-assi tal-Komunità tal-Faħam u l-Azzar f’likwidazzjoni jistgħu jappoġġaw it-teknoloġiji rivoluzzjonarji għall-produzzjoni tal-azzar b’emissjonijiet tal-karbonju ta’ kważi żero.

               F’konformità mal-viżjoni fit-tul tagħha, il-Kummissjoni ppubblikat f’Diċembru 2019, il-Komunikazzjoni Ewropea dwar il-Patt Ekoloġiku Ewropew
                  2
               . Fost il-miżuri li għandhom jittieħdu, il-Kummissjoni poġġiet id-dekarbonizzazzjoni tas-settur tal-azzar fuq quddiem tal-aġenda politika u impenjat ruħha li tesplora jekk tistax tintuża parti mill-finanzjament permezz tal-Komunità Ewropea tal-Faħam u tal-Azzar f’likwidazzjoni biex jiġu appoġġati proċessi tal-produzzjoni tal-azzar b’emissjonijiet tal-karbonju ta’ kważi żero sal-2030. Fid-deċennji li ġejjin, l-Ewropa teħtieġ bejn EUR 175 u EUR 290 biljun f’investimenti addizzjonali kull sena. F’dan il-kuntest, fi ħdan il-Pjan ta’ Investiment għall-Patt Ekoloġiku, il-Kummissjoni tissuġġerixxi r-reviżjoni tal-bażijiet ġuridiċi tal-Fond ta’ Riċerka dwar il-Faħam u l-Azzar biex jiġi inċentivat il-fluss tal-kapital privat lejn proġetti ekoloġiċi.

               Il-Programm ta’ Riċerka tal-Fond ta’ Riċerka dwar il-Faħam u l-Azzar (RFCS) huwa programm ta’ finanzjament tal-UE li jiffinanzja l-proġetti ta’ riċerka fis-setturi tal-faħam u l-azzar. L-RFCS għandu l-bażijiet ġuridiċi tiegħu stess barra mill-Qafas Finanzjarju Pluriennali. Wara l-iskadenza tat-Trattat tal-Komunità Ewropea tal-Faħam u l-Azzar (ECSC) fl-2002 u skont il-Protokoll 37 anness mat-Trattati tal-UE, l-Istati Membri stabbilew il-“Fond ta’ Riċerka dwar il-Faħam u l-Azzar” (RFCS) il-ġdid bħala kontinwazzjoni tal-Programmi ta’ Riċerka u Żvilupp Tekniku dwar il-Faħam u l-Azzar tal-Komunità Ewropea tal-Faħam u l-Azzar. Il-Programm ta’ Riċerka RFCS kien jipprovdi finanzjament għar-riċerka u l-innovazzjoni ta’ madwar EUR 40 miljun fis-sena lis-setturi marbuta mal-faħam u l-azzar (b’distribuzzjoni ta’ 27,2 % għall-faħam u 72,8 % għall-azzar) u jlaqqa’ flimkien is-sħab industrijali, l-SMEs, iċ-ċentri ta’ riċerka u l-universitajiet ewlenin madwar l-Unjoni Ewropea biex jiżviluppaw l-għarfien u jrawmu l-innovazzjoni. L-attivitajiet tiegħu huma ffinanzjati mid-dħul iġġenerat mill-assi tal-KEFA f’likwidazzjoni, skont il-paragrafu 2 tal-Artikolu 1 tal-Protokoll 37. Sabiex jitnaqqsu kemm jista’ jkun il-fluttwazzjonijiet li jistgħu joħolqu l-movimenti fuq is-swieq finanzjarji fil-finanzjament tar-riċerka, se jiġi applikat arranġament ta’ livellar. Madankollu, wara tnaqqis fid-dħul mill-ġestjoni tal-assi, l-alimentazzjoni tal-baġit tal-RFCS, mid-dħul nett u mill-mekkaniżmu ta’ livellar, naqset minn EUR 42 miljun fl-2017 għal EUR 12-il miljun fl-2019. Fl-2017, il-Kummissjoni pproponiet l-użu ta’ diżimpenji u ordnijiet ta’ rkupru biex il-baġit jiżdied għal EUR 40 miljun sal-2020
                  3
               . F’April 2018, il-Parlament Ewropew adotta riżoluzzjoni leġiżlattiva [P8_TA (2018)0061]
                  4
                li takkumpanja l-kunsens tiegħu għad-Deċiżjoni tal-Kunsill 2018/599
                  5
               , li kellha l-għan li tawtorizza l-użu tad-diżimpenji u l-ordnijiet ta’ rkupru kollha li saru permezz tal-programm “Fond ta’ Riċerka dwar il-Faħam u l-Azzar” (RFCS) mill-2003. F’din ir-riżoluzzjoni, il-Parlament Ewropew sejjaħ biex il-ġestjoni tal-assi tal-KEFA f’likwidazzjoni ssir aktar attiva, jew anke biex jintużaw uħud minn dawk il-fondi biex jitnedew proġetti kbar biex l-azzar Ewropew isir iktar nadif u kompetittiv.

               Kif rikonoxxut
                  6
               , hemm bżonn finanzjament annwali ta’ mill-inqas EUR 40 miljun biex jiġi implimentat b’suċċess il-programm ta’ riċerka RFCS. Madankollu, skont ir-rata tal-imgħax attwali, meta jitqies l-eżawriment tar-riżorsi disponibbli biex jitħaddem il-mekkaniżmu ta’ livellar u fid-dawl tal-ħruġ tar-Renju Unit, se jkun diffiċli li jiġu ġġenerati redditi annwali xierqa mill-assi investiti fit-terminu qasir u medju.

               Rieżami riċenti mill-Qorti tal-Awdituri dwar il-Komunità Ewropea tal-Faħam u l-Azzar
                  7
                ikkonkluda li l-finanzjament tal-RFCS fuq il-bażi unika ta’ dħul nett mill-ġestjoni tal-assi mhuwiex sostenibbli fl-ambjent attwali li jikkaratterizza r-rata tal-imgħax. B’mod partikolari, il-Qorti tal-Awdituri ssuġġeriet li r-reviżjoni tal-linji gwida finanzjarji kienet urġenti u kellha twieġeb kif l-ekwità tal-KEFA f’likwidazzjoni setgħet issir produttiva fil-programmi qafas għar-riċerka tal-UE.

               F’Ġunju 2019, il-Gruppi Konsultattivi għall-Faħam u l-Azzar (CAG u SAG)
                  8
                ħeġġew għar-reviżjoni tal-bażijiet ġuridiċi biex tkun żgurata l-kontinwazzjoni tal-programm, filwaqt li jiġu adattati l-objettivi għall-ħtiġijiet attwali tas-settur. Fl-istess ħin, dawn approvaw l-użu progressiv ta’ sehem tal-assi, bejn wieħed u ieħor daqs terz (li jikkorrispondi għal madwar EUR 50-70 miljun fis-sena għas-snin 2021-2027) biex jiġu ffinanzjati proġetti ta’ riċerka fis-settur tal-faħam u l-azzar, f’sinerġija mal-Mekkaniżmu ta’ Tranżizzjoni Ġusta, l-inizjattiva dwar ir-Reġjuni tal-Faħam fi Tranżizzjoni
                  9
               , Orizzont Ewropa u l-Fond ta’ Innovazzjoni. Fil-25 ta’ Ġunju 2019, il-grupp ad hoc tal-CAG-SAG approva l-ftuħ tal-assi tal-KEFA.

               Fis-setturi intensivi fl-enerġija, ir-riċerka u l-innovazzjoni jippermettu l-iżvilupp u l-wiri ta’ installazzjoni fuq skala xierqa biex jittestjaw id-data teknika u ekonomika kollha biex jitkompla l-isfruttar industrijali jew kummerċjali tat-teknoloġija bl-inqas riskju. Il-Komunikazzjoni tal-Patt Ekoloġiku tal-2019 tipproponi li jiġu appoġġati teknoloġiji rivoluzzjonarji u nodfa tal-azzar li jwasslu għal proċess tal-produzzjoni tal-azzar mingħajr emissjonijiet tal-karbonju sal-2030, u li jiġi esplorat jekk tkunx tista’ tintuża parti mill-finanzjament li qed jiġi likwidat permezz tal-Komunità Ewropea tal-Faħam u l-Azzar. Il-Fond ta’ Riċerka dwar il-Faħam u l-Azzar se jiżviluppa b’mod partikolari produzzjoni tal-azzar nadifa bħala fattur li jista’ jwassal għal tibdil radikali f’setturi oħra intensivi fl-enerġija, bħas-setturi tal-kimika u tas-siment, lejn in-newtralità tal-klima sal-2050.

               Konsegwentement, ir-reviżjoni tal-bażijiet ġuridiċi tal-RFCS kisbet ċerta rilevanza, urġenza u ambizzjoni.

               Fid-dawl ta’ dan ta’ hawn fuq, din il-proposta tissuġġerixxi bidliet fid-Deċiżjoni attwali. Din għandha l-għan li tbigħ parti mill-assi
                  10
                tal-KEFA f’likwidazzjoni għall-perjodu 2021-2027 sabiex tipprovdi allokazzjoni annwali tal-RFCS ta’ EUR 111-il miljun. Din l-allokazzjoni annwali se tkompli tappoġġa r-riċerka fis-setturi relatati mal-faħam u l-azzar permezz tal-Programm ta’ Riċerka RFCS, u se tappoġġa wkoll it-teknoloġiji rivoluzzjonarji li jwasslu għal produzzjoni tal-azzar b’emissjonijiet tal-karbonju ta’ kważi żero sal-2030 u proġetti ta’ riċerka għas-settur tal-faħam li jieħdu ħsieb it-tranżizzjoni ġusta ta’ minjieri tal-faħam li kienu joperaw qabel jew minjieri tal-faħam fil-proċess tal-għeluq, u l-infrastruttura relatata f’konformità mal-Mekkaniżmu ta’ Tranżizzjoni Ġusta u f’konformità mal-Artikolu 4(2). B’mod speċifiku għas-settur marbut mal-industrija tal-azzar, il-Kummissjoni se timmira li tappoġġa proġetti ta’ riċerka, permezz ta’ sħubija koprogrammata għal Azzar Nadif
                  11
                apposta f’sinerġija ma’ programmi oħra tal-Unjoni Ewropea, speċjalment mal-Programm Qafas għar-Riċerka u l-Innovazzjoni.

                  Sħubija pubblika privata Ewropea titqies bħala għodda siewja għall-appoġġ tal-iżvilupp u l-implimentazzjoni ta’ attivitajiet ta’ riċerka ta’ importanza strateġika biex l-Unjoni tkun tista’ tindirizza l-isfidi globali u żżomm il-kompetittività tagħha.

               Il-bidliet proposti biex jiġi permess l-użu tal-assi tal-fondi fejn meħtieġ biex tingħata allokazzjoni annwali ta’ EUR 40 miljun u jiġu ffinanzjati proġetti kbar ta’ riċerka u innovazzjoni.

               Qed jiġi propost li d-Deċiżjoni 2003/76/KE tiġi emendata biex tipprevedi allokazzjoni annwali lill-RFCS sas-sena 2027 li tintuża kif ġej: EUR 40 miljun fis-sena se jiffinanzjaw ir-riċerka kollaborattiva fis-setturi tal-faħam u l-azzar filwaqt li l-EUR 71 miljun li jifdal se jiffinanzjaw it-teknoloġiji rivoluzzjonarji li jwasslu għal produzzjoni tal-azzar b’emissjonijiet tal-karbonju ta’ kważi żero u proġetti ta’ riċerka għall-ġestjoni tat-tranżizzjoni ġusta ta’ minjieri tal-faħam li kienu joperaw qabel jew minjieri tal-faħam fil-proċess tal-għeluq, u l-infrastruttura relatata f’konformità mal-Mekkaniżmu ta’ Tranżizzjoni Ġusta. Jenħtieġ li dawn l-allokazzjonijiet u pagamenti relatati jkunu ġġenerati mid-dħul nett mill-investimenti u, fejn meħtieġ, mir-rikavati ġġenerati mill-bejgħ tal-assi.

               Jenħtieġ li din l-allokazzjoni tiġi inkluża b’mod espliċitu fid-Deċiżjoni sabiex tippermetti fluss prevedibbli ta’ riżorsi, fuq skala suffiċjenti biex tippermetti l-kontinwazzjoni tal-appoġġ mixtieq għal riċerka kollaborattiva fis-setturi tal-azzar u tal-faħam.

               Sal-lum, l-assi f’likwidazzjoni tal-ECSC ġew ġestiti fuq il-bażi li r-redditu mill-assi investiti jkun il-mezz li bih jiġu ffinanzjati proġetti ta’ riċerka. Dan huwa rifless fil-lingwaġġ tat-taqsima 1 (“użu tal-fondi”) tal-Anness tad-Deċiżjoni tal-Kunsill 2003/77/KE u fil-premessa 3 tal-istess Deċiżjoni, li tipprevedi li l-“kapital kollu tal-Assi tal-Fond ta’ Riċerka għall-Faħam u l-Azzar għandu jiġi ppreżervat b’mod intatt”.

               Għar-raġunijiet spjegati hawn fuq, tali approċċ huwa inkonsistenti mal-ħtiġijiet tal-għoti tal-livell meħtieġ ta’ finanzjament biex isir vijabbli programm ta’ riċerka sinifikanti għas-setturi tal-azzar u tal-faħam.

               Għaldaqstant, insistenza kontinwa li l-assi tal-fond jibqgħu intatti mhijiex pożizzjoni realistika u jeħtieġ li tiġi mmodulata. Barra minn hekk, m’hemmx aktar obbligi li jinżammu r-riżervi biex jingħataw assigurazzjonijiet lill-kredituri tal-KEFA għax m’għadx fadal self pendenti.

               Għal dan il-għan, jeħtieġ tiġi emendata d-Deċiżjoni biex tkun tirrifletti aħjar il-ħtiġijiet tal-politika sottostanti li trid tiġi servuta mill-KEFA f’likwidazzjoni, u l-isfidi li hemm biex jiġu ġġenerati redditi fil-livell meħtieġ fl-isfond tal-kundizzjonijiet attwali tas-suq, filwaqt li jinżammu biżżejjed assi tal-KEFA biex jiġu ġġenerati redditi wara l-2027.

               Qed tiġi proposta t-tneħħija tal-mekkaniżmu ta’ livellar peress li dan huwa meqjus bħala għodda skaduta wara l-adozzjoni tal-bidliet proposti.

               Barra minn hekk, il-Kummissjoni se taħtaf l-opportunità tar-reviżjoni tad-Deċiżjoni biex tħassar il-pretensjonijiet meta l-kost prevedibbli tal-irkupru jkun jaqbeż l-ammont li jrid jiġi rkuprat u diment li dan it-tħassir ma jkunx jagħmel ħsara lill-immaġni tal-Unjoni; meta t-talba ma tkunx tista’ tiġi rkuprata fid-dawl tal-insolvenza tad-debitur, jew ta’ kwalunkwe proċedimenti ta’ insolvenza oħrajn; meta l-irkupru ma jkunx konsistenti mal-prinċipju tal-proporzjonalità.

               Fl-aħħar nett, jenħtieġ li jitħassru l-paragrafu 2 tal-Artikolu 2 li jistabbilixxi l-proċedura għall-adozzjoni tal-linji gwida finanzjarji pluriennali għall-ġestjoni tal-assi, u l-paragrafu 3 tal-Artikolu 4 li jistabbilixxi l-proċedura għall-adozzjoni tal-linji gwida tekniċi pluriennali għall-programm għax issa huma kompletament superfluwi mal-paragrafu 2 tal-Artikolu 2, tal-Protokoll 37
                  12
               .

               Jenħtieġ li dawk id-dispożizzjonijiet superfluwi jitħassru għal raġunijiet ta’ trasparenza u għax ma jistgħux jintużaw aktar.

               •Konsistenza mad-dispożizzjonijiet eżistenti fil-qasam tal-politika

               Il-proposta hija parti minn pakkett legali li jirrevedi l-Programm ta’ Riċerka RFCS. B’mod partikolari, hija marbuta ma’:

               ·Proposta tal-Kummissjoni li temenda d-Deċiżjoni tal-Kunsill 2008/376/KE dwar l-adozzjoni tal-Programm ta’ Riċerka tal-Fond Ewropew għar-Riċerka dwar il-Faħam u l-Azzar u dwar il-linji gwida tekniċi pluriennali għal dan il-programm.

               ·Proposta tal-Kummissjoni li temenda d-Deċiżjoni tal-Kunsill 2003/77/KE li tistabbilixxi l-linji gwida finanzjarji multiannwali għall-amministrazzjoni tal-assi tal-Komunità Ewropea tal-Faħam u l-Azzar (KEFA) f’likwidazzjoni u, mat-twettiq tal-likwidazzjoni, l-assi tal-RFCS. Ir-reviżjoni tad-Deċiżjoni tal-Kunsill 2003/77/KE, fir-responsabbiltà tad-Direttorat Ġenerali għall-Baġit, hija wkoll konsistenti mar-Reviżjoni tal-Qorti Ewropea tal-Awdituri tal-2019 dwar l-istralċ tal-KEFA.

               •Konsistenza ma’ politiki oħra tal-Unjoni

               Il-proposta hija riveduta f’konformità mal-Ftehim ta’ Pariġi, il-Komunikazzjoni tal-Patt Ekoloġiku Ewropew
                  13
                li tistabbilixxi l-qafas għat-trasformazzjoni tal-UE fl-ewwel kontinent newtrali għall-klima sal-2050 u l-Komunikazzjoni ta’ segwitu tal-Kummissjoni dwar il-Pjan ta’ Investiment għall-Patt Ekoloġiku Ewropew – Pjan ta’ Investiment għal Ewropa Sostenibbli,
                  14
                ippreżentat fl-14 ta’ Jannar 2020.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-bażi ġuridika li tagħti lill-UE d-dritt li taġixxi hija l-Artikolu 2 tal-Protokoll (Nru 37) anness mat-Trattat tal-Unjoni Ewropea u mat-Trattat dwar il-Funzjonament tal-Unjoni Ewropea, dwar il-konsegwenzi finanzjarji tal-iskadenza tat-Trattat tal-KEFA u dwar il-Fond ta’ Riċerka dwar il-Faħam u l-Azzar.

               •Sussidjarjetà (għall-kompetenza mhux esklużiva)

               Il-miżuri li jimplimentaw il-Protokoll huma stabbiliti f’Deċiżjoni tal-Kunsill li r-reviżjoni tagħha hija parti mid-dritt esklużiv ta’ inizjattiva tal-Kummissjoni għal proposti leġiżlattivi.

               •Proporzjonalità

               Il-proposta hija meħtieġa biex tistabbilixxi l-miżuri neċessarji għall-implimentazzjoni tal-Protokoll, anness mat-Trattati tal-UE, dwar il-konsegwenzi finanzjarji tal-iskadenza tat-Trattat tal-KEFA u dwar il-Fond ta’ Riċerka dwar il-Faħam u l-Azzar.

               •Għażla tal-istrument

               L-istrument jemenda Deċiżjoni tal-Kunsill u għalhekk jeħtieġ li jkun Deċiżjoni.

               3.RIŻULTATI TAL-EVALWAZZJONIJIET EX-POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex-post/kontrolli tal-idoneità tal-leġiżlazzjoni eżistenti

                  Il-proposta hija bbażata fuq ir-riżultati tar-rapport ta’ seba’ snin, li jwettaq eżerċizzju ta’ monitoraġġ tal-Programm RFCS, inkluż valutazzjoni tal-benefiċċji mistennija, bl-assistenza ta’ panel ta’ esperti
                     15
                  . L-aktar rapport ta’ seba’ snin reċenti ġie ppubblikat fil-5 ta’ Frar 2020
                     16
                  . L-esperti analizzaw il-funzjonament tal-Programm RFCS, ivvalutaw l-iżviluppi teknoloġiċi u l-benefiċċji mistennija tal-programm għas-settur u għas-soċjetà, u għamlu rakkomandazzjonijiet għat-titjib tal-programm li jinkludu reviżjoni tal-bażi ġuridika.

               •Konsultazzjonijiet mal-partijiet ikkonċernati

                  Il-partijiet ikkonċernati tal-RFCS ġew involuti f’diversi laqgħat ad hoc, laqgħat speċifiċi tal-Grupp Konsultattiv (Grupp Konsultattiv dwar il-Faħam – CAG, Grupp Konsultattiv dwar l-Azzar – SAG) u laqgħat tal-COSCO (ekwivalenti għall-Kumitat tal-Programm f’Orizzont 2020). Bħala riżultat dirett ta’ dawn il-laqgħat, fil-25 ta’ Ġunju 2019, il-ftuħ tal-assi tal-KEFA ġie approvat mill-grupp konġunt ad hoc CAG-SAG.

               •Ġbir u użu tal-għarfien espert

               Ir-riżultati preliminari tar-rapport ta’ Monitoraġġ u ta’ Valutazzjoni tal-RFCS attwali kienu spjegati fis-seminar “L-Azzar u l-Faħam: Perspettiva Ġdida” ospitat mill-Kummissjoni Ewropea fit-28 ta’ Marzu 2019 li għalih attendew aktar minn 100 parti kkonċernata
                  17
               .

               •Valutazzjoni tal-impatt

               Mhijiex meħtieġa valutazzjoni tal-impatt għar-reviżjoni proposta għax l-impatti ekonomiċi, ambjentali jew soċjali mistennija x’aktarx li ma jkunux sinifikanti

               •Idoneità regolatorja u simplifikazzjoni

               Il-proposta hija bbażata fuq ir-riżultati tar-rapport ta’ seba’ snin, li jipprevedi rieżami regolari tal-programm RFCS, inkluż valutazzjoni tal-benefiċċji mistennija.

               •Drittijiet fundamentali

                  Il-proposta hija konformi mal-protezzjoni tad-drittijiet fundamentali.

               4.IMPLIKAZZJONIJIET BAĠITARJI

               Il-proposta ma toħloqx obbligazzjonijiet ġodda li għandhom jiġġarrbu mill-Baġit Ġenerali permezz tal-QFP attwali.

               5.ELEMENTI OĦRA

               •Dokumenti ta’ spjegazzjoni (għad-direttivi)

                  Mhux applikabbli.

               •Spjegazzjoni fid-dettall tad-dispożizzjonijiet speċifiċi tal-proposta

               Ir-reviżjoni hija sussegwentement limitata għad-dispożizzjonijiet li ġejjin:

               (1)Il-paragrafu 1a tal-Artikolu 1

               Dan l-Artikolu jintroduċi, l-klawżola “de minimis” u huwa bbażat fuq l-Artikolu 101 tar-Regolament Finanzjarju dwar ir-regoli finanzjarji applikabbli għall-baġit ġenerali tal-Unjoni. Dan jippermetti lill-Kummissjoni tħassar il-pretensjonijiet, anke qabel ma jiġu eżawriti r-rimedji kollha possibbli, f’każijiet limitati u speċifiċi meta l-kost prevedibbli tal-irkupru jkun jaqbeż l-ammont li għandu jiġi rkuprat u diment li t-tħassir ma jkunx jagħmel ħsara lill-immaġni tal-Unjoni, jew f’każ ta’ insolvenza tad-debitur jew meta l-irkupru ma jkunx konsistenti mal-prinċipju tal-proporzjonalità. L-applikazzjoni ta’ din il-klawżola se tippermetti li jiġi żgurat l-għeluq ordnat tal-proċess ta’ likwidazzjoni.

               (2)Il-paragrafu 1 tal-Artikolu 2

               L-assi għandhom jiġu ġestiti mill-Kummissjoni b’tali mod li tinżamm allokazzjoni annwali tal-RFCS ta’ [EUR 111-il miljun], sas-sena 2027 għall-finanzjament tar-riċerka fis-setturi marbuta mal-industrija tal-faħam u l-azzar u b’mod partikolari [EUR 40 miljun] għall-finanzjament tar-riċerka kollaborattiva fis-setturi msemmija u [EUR 71 miljun] għall-finanzjament tar-riċerka għal teknoloġiji rivoluzzjonarji li jwasslu għal produzzjoni tal-azzar b’emissjonijiet tal-karbonju ta’ kważi żero u għall-finanzjament ta’ proġetti għar-riċerka u l-innovazzjoni għall-ġestjoni tat-tranżizzjoni ġusta ta’ minjieri tal-faħam li kienu joperaw qabel jew minjieri tal-faħam fil-proċess tal-għeluq, u l-infrastruttura relatata f’konformità mal-Mekkaniżmu ta’ Tranżizzjoni Ġusta għas-settur tal-faħam u f’konformità mal-Artikolu 4(2). Wara s-sena 2027, l-assi għandhom ikunu ġestiti mill-Kummissjoni b’tali mod li jiġi żgurat redditu fit-tul. L-assi għandhom jiġu investiti bl-objettiv li jiġi ppreżervat, u fejn possibbli mtejjeb, il-valur ta’ dawk l-assi.

               (3)Il-paragrafu 1(a) tal-Artikolu 2

               1a.L-allokazzjoni annwali ta’ [EUR 111-il miljun] jenħtieġ li tkun iffurmata mid-dħul nett mill-investimenti u, fejn dan ma jkunx biżżejjed, mill-bejgħ ta’ parti mill-assi tal-KEFA f’likwidazzjoni, u meta titlesta l-likwidazzjoni, tal-assi tal-Fond ta’ Riċerka dwar il-Faħam u l-Azzar.

               (4)Fl-Artikolu 2, jitħassar il-paragrafu 2

               (5)Il-paragrafu 1 tal-Artikolu 3

               1. Kull sena għandhom jitfasslu rapport tal-introjtu, karta tal-bilanċ, u rapport finanzjarju biex juru, separatament minn operazzjonijiet finanzjarji oħra tal-Unjoni Ewropea, l-operazzjonijiet ta’ likwidazzjoni previsti fl-Artikolu 1 u l-operazzjonijiet tat-tranżazzjonijiet ta’ investiment u tal-ġestjoni tal-assi skont l-Artikolu 2. Dawn ir-rapporti finanzjarji se jkunu annessi mad-dikjarazzjonijiet finanzjarji magħmula mill-Kummissjoni kull sena skont l-Artikolu 318 tat-Trattat dwar il-Funzjonament tal-Unjoni Ewropea u r-Regolament Finanzjarju dwar ir-regoli finanzjarji applikabbli għall-baġit ġenerali tal-Unjoni.

               (6)Il-paragrafu 2 tal-Artikolu 3

               2. Is-setgħat tal-Parlament Ewropew, tal-Kunsill u tal-Qorti tal-Awdituri li jirrigwardaw il-kontroll u l-ħlas tad-dejn kif stabbilit fit-Trattat dwar il-Funzjonament tal-Unjoni Ewropea u r-Regolament Finanzjarju dwar ir-regoli finanzjarji applikabbli għall-baġit ġenerali tal-Unjoni għandhom japplikaw għall-operazzjonijiet imsemmija fil-paragrafu 1.

               (7)Il-paragrafu 1 tal-Artikolu 4

               1. Id-dħul nett mill-investimenti previsti skont l-Artikolu 2 u r-rikavati ġġenerati mill-bejgħ ta’ parti mill-assi għandhom jikkostitwixxu dħul assenjat estern fil-baġit ġenerali tal-Unjoni Ewropea. Dan id-dħul għandu jkun assenjat għal raġuni speċifika, b’mod partikolari għall-finanzjament tal-proġetti ta’ riċerka fis-setturi marbuta mal-industrija tal-faħam u l-azzar barra mill-Programm Qafas għar-Riċerka. Dan għandu jifforma l-Fond ta’ Riċerka dwar il-Faħam u l-Azzar u għandu jiġi ġestit mill-Kummissjoni.

               (8)Fl-Artikolu 4, jitħassar il-paragrafu 3

               (9)Fl-Artikolu 5, jitħassar il-paragrafu 2

               (10)L-Anness jitħassar.

               2020/0142 (APP)

               Proposta għal

               DEĊIŻJONI TAL-KUNSILL

               li temenda d-Deċiżjoni 2003/76/KE li tistabbilixxi l-miżuri neċessarji għall-implimentazzjoni tal-Protokoll, anness mat-Trattat li jistabbilixxi l-Komunità, fuq il-konsegwenzi finanzjarji tad-data tal-għeluq tat-Trattat tal-KEFA u fuq il-Fond ta’ Riċerka tal-Faħam u l-Azzar

               IL-KUNSILL TAL-UNJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidra l-Protokoll Nru 37 dwar il-konsegwenzi finanzjarji tal-iskadenza tat-Trattat tal-KEFA u dwar il-Fond tar-Riċerka għall-Faħam u l-Azzar, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u b’mod partikolari l-ewwel paragrafu tal-Artikolu 2 tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-kunsens tal-Parlament Ewropew
                  181,

               Filwaqt li jaġixxi skont proċedura leġiżlattiva speċjali,

               Billi:

               (1)It-Trattat li jistabbilixxi l-Komunità Ewropea tal-Faħam u l-Azzar skada fit-23 ta’ Lulju 2002 f’konformità mal-Artikolu 97 ta’ dak it-Trattat. L-assi u l-obbligazzjonijiet kollha tal-Komunità Ewropea tal-Faħam u l-Azzar (KEFA) ġew ittrasferiti lill-Unjoni fl-24 ta’ Lulju 2002.

               (2)F’konformità mal-Protokoll Nru 37, il-valur nett tal-assi u l-obbligazzjonijiet, kif jidhru fuq il-karta tal-bilanċ tal-KEFA tat-23 ta’ Lulju 2002, irid jiġi kkunsidrat bħala assi maħsubin għar-riċerka fis-setturi marbuta mal-industrija tal-faħam u l-azzar, imsejħa “KEFA f’likwidazzjoni” u, meta titlesta l-likwidazzjoni, imsejħa “assi tal-Fond ta’ Riċerka dwar il-Faħam u l-Azzar”.

               (3)Il-Protokoll Nru 37 jipprevedi wkoll li d-dħul minn dawk l-assi, imsejħa “Fond ta’ Riċerka dwar il-Faħam u l-Azzar” (KEFA), għandu jintuża esklużivament għar-riċerka, ’il barra mill-programm qafas ta’ riċerka, fis-setturi relatati mal-industrija tal-faħam u l-azzar skont id-dispożizzjonijiet tal-Protokoll Nru 37 u tal-atti adottati abbażi tiegħu.

               (4)Fl-1 ta’ Frar 2003, il-Kunsill adotta d-Deċiżjoni 2003/76/KE
                  19
               2, li tistabbilixxi l-miżuri neċessarji għall-implimentazzjoni tal-Protokoll Nru 37.

               (5)Minħabba l-kuntest ta’ rati baxxa tal-imgħax, ir-rikavati assenjati għall-finanzjament ta’ proġetti ta’ riċerka għall-faħam u l-azzar qed jonqsu b’rata mgħaġġla.

               (6)Dan qed iwassal għal sitwazzjoni fejn il-baġit kritiku minimu disponibbli għall-organizzazzjoni ta’ sejħa annwali għall-proposti għall-programm ta’ riċerka tal-Fond ta’ Riċerka dwar il-Faħam u l-Azzar (minn hawn ’il quddiem il-“programm”) jaf ma jintlaħaqx.

               (7)Baġit kritiku minimu għall-organizzazzjoni ta’ sejħa sabiex il-programm jipprovdi appoġġ sinifikanti għal proġetti ta’ riċerka kollaborattiva siewja li jkollhom il-massa kritika u l-valur miżjud tal-UE għat-titjib tas-sostenibbiltà, jiġifieri s-saħħa, is-sikurezza, il-kundizzjonijiet tax-xogħol u t-tnaqqis tal-impatt ambjentali fis-setturi marbuta mal-industrija tal-faħam u l-azzar.

               (8)Fil-Komunikazzjoni dwar il-Patt Ekoloġiku Ewropew – COM(2019) 640 final, il-Kummissjoni impenjat ruħha li tappoġġa teknoloġiji rivoluzzjonarji u nodfa tal-azzar li jwasslu għal produzzjoni tal-azzar b’emissjonijiet tal-karbonju ta’ kważi żero sal-2030. Biex dan ikun possibbli, il-Kummissjoni impenjat ruħha li tesplora jekk tistax tintuża parti mill-finanzjament permezz tal-KEFA f’likwidazzjoni.

               (9)Biex jintlaħqu l-miri tal-UE, il-Komunikazzjoni dwar il-Pjan ta’ Investiment tal-Patt Ekoloġiku u dwar il-Mekkaniżmu ta’ Tranżizzjoni Ġusta – COM(2020) 21 final – ikkunsidrat li hemm bżonn reviżjoni tal-bażijiet ġuridiċi tal-RFCS biex tippermetti l-użu tal-assi tal-KEFA f’likwidazzjoni u, meta titlesta l-likwidazzjoni, tal-assi tal-RFCS.

               (10)Jenħtieġ li jiġi permess il-bejgħ ta’ sehem mill-assi tal-KEFA f’likwidazzjoni u, meta titlesta l-likwidazzjoni, mill-assi tal-RFCS għall-finanzjament ta’ proġetti ta’ riċerka fis-setturi tal-faħam u l-azzar bil-kundizzjoni li jinżammu r-riżervi biex jiġi garantit li l-obbligi rimanenti, li jirriżultaw minn kwalunkwe obbligazzjoni mhux prevedibbli u dik il-parti raġonevoli tal-assi, li m’għandhomx meħtieġa għal dan ta’ hawn fuq, jenħtieġ jiġu investiti biex jiġġeneraw ir-rikavati.

               (11)Il-bejgħ ta’ sehem mill-assi tal-KEFA f’likwidazzjoni u, meta titlesta l-likwidazzjoni, tal-assi tal-RFCS jistgħu jkunu meħtieġa biex jipprovdu allokazzjoni annwali ta’ [EUR 111-il miljun] lill-RFCS, sas-sena 2027, li tintuża kif ġej: [EUR 40 miljun] fis-sena se jiffinanzjaw ir-riċerka kollaborattiva fis-setturi tal-faħam u l-azzar filwaqt li l-[EUR 71 miljun] li jifdal se jiffinanzjaw teknoloġiji rivoluzzjonarji li jwasslu għal produzzjoni tal-azzar b’emissjonijiet tal-karbonju ta’ kważi żero u proġetti ta’ riċerka għall-ġestjoni tat-tranżizzjoni ġusta ta’ minjieri tal-faħam li kienu joperaw qabel jew minjieri tal-faħam fil-proċess tal-għeluq, u l-infrastruttura relatata f’konformità mal-Mekkaniżmu ta’ Tranżizzjoni Ġusta u f’konformità mal-Artikolu 4(2). Il-possibbiltà li jinbiegħ sehem mill-assi tal-KEFA f’likwidazzjoni u, meta titlesta l-likwidazzjoni, tal-assi tal-RFCS hija limitata għall-finanzjament tal-allokazzjonijiet annwali għas-snin finanzjarji 2021-2027.

               (12)Għaldaqstant, jenħtieġ li l-RFCS ma jkunx iffinanzjat biss mid-dħul nett mill-investimenti iżda wkoll, fejn ikun meħtieġ, mir-rikavati ġġenerati mill-bejgħ ta’ parti mill-assi fil-fond sal-ammont previst għall-perjodu 2021-2027.

               (13)Jenħtieġ li jitħassru l-paragrafu 2 tal-Artikolu 2 li jistabbilixxi l-proċedura għall-adozzjoni tal-linji gwida finanzjarji pluriennali għall-ġestjoni tal-assi, u l-paragrafu 3 tal-Artikolu 4 li jistabbilixxi l-proċedura għall-adozzjoni tal-linji gwida tekniċi pluriennali għall-programm għax huma superfluwi mal-paragrafu 2 tal-Artikolu 2, tal-Protokoll 37.

               (14)Qed tiġi proposta t-tneħħija tal-mekkaniżmu ta’ livellar peress li dan huwa meqjus bħala għodda skaduta.

               (15)Jenħtieġ li jiżdied paragrafu ġdid mal-Artikolu 1, sabiex jippermetti t-tħassir ta’ pretensjonijiet abbażi tal-prinċipji stabbiliti bl-Artikolu 101(2), l-ewwel subparagrafu, tar-Regolament Finanzjarju
                  20
               .

               (16)Għalhekk, jenħtieġ li d-Deċiżjoni 2003/76/KE tiġi emendata skont dan,

               ADDOTTA DIN ID-DEĊIŻJONI:

               Artikolu 1

               Id-Deċiżjoni 2003/76/KE hija emendata kif ġej:

               (1)L-Artikolu 1 huwa emendat kif ġej:

               (a)Jiddaħħal il-paragrafu 1a li ġej:

               “1a. “Il-Kummissjoni għandha tħassar il-pretensjonijiet, anke qabel ma jiġu eżawriti r-rimedji kollha msemmija, fil-każijiet li ġejjin:

               (a)Meta l-kost prevedibbli tal-irkupru jkun jaqbeż l-ammont li jrid jiġi rkuprat u t-tħassir ma jkunx jagħmel ħsara lill-immaġini tal-Unjoni

               (b)Meta t-talba ma tkunx tista’ tiġi rkuprata fid-dawl tal-insolvenza tad-debitur, jew ta’ kwalunkwe proċedimenti ta’ insolvenza oħrajn

               (c)Meta l-irkupru ma jkunx konsistenti mal-prinċipju tal-proporzjonalità.”

               (2)L-Artikolu 2 huwa emendat kif ġej:

               (a)il-paragrafu 1 huwa sostitwit b’dan li ġej:

               “1. L-assi għandhom jiġu ġestiti mill-Kummissjoni b’tali mod li tinżamm allokazzjoni annwali tal-RFCS ta’ [EUR 111-il miljun], sas-sena 2027 għall-finanzjament tar-riċerka fis-setturi marbuta mal-industrija tal-faħam u l-azzar u b’mod partikolari [EUR 40 miljun] għall-finanzjament tar-riċerka kollaborattiva fis-setturi msemmija u [EUR 71 miljun] għall-finanzjament tar-riċerka għal teknoloġiji rivoluzzjonarji li jwasslu għal produzzjoni tal-azzar b’emissjonijiet tal-karbonju ta’ kważi żero u proġetti tar-riċerka u l-innovazzjoni għall-ġestjoni tat-tranżizzjoni ġusta ta’ minjieri tal-faħam li kienu joperaw qabel jew minjieri tal-faħam fil-proċess tal-għeluq, u l-infrastruttura relatata f’konformità mal-Mekkaniżmu ta’ Tranżizzjoni Ġusta u f’konformità mal-Artikolu 4(2). Wara s-sena 2027, l-assi għandhom ikunu ġestiti mill-Kummissjoni b’tali mod li jiġi żgurat redditu fit-tul. L-assi għandhom jiġu investiti bl-objettiv li jiġi ppreżervat, u fejn possibbli mtejjeb, il-valur ta’ dawk l-assi.”

               (b)Jiddaħħal il-paragrafu 1a li ġej:

               “1a. L-allokazzjoni annwali ta’ [EUR 111-il miljun] għandha tkun magħmula mid-dħul nett mill-investimenti u, fejn dan ma jkunx biżżejjed, mill-bejgħ ta’ parti mill-assi tal-KEFA f’likwidazzjoni, u meta titlesta l-likwidazzjoni, mill-assi tal-Fond ta’ Riċerka dwar il-Faħam u l-Azzar.”

               (c)Il-paragrafu 2 jitħassar.

               (2)Fl-Artikolu 3,

               (a)il-paragrafu 1 huwa sostitwit b’dan li ġej:

               “1. Kull sena għandhom jitfasslu rapport tal-introjtu, karta tal-bilanċ, u rapport finanzjarju biex juru, separatament minn operazzjonijiet finanzjarji oħra tal-Unjoni Ewropea, l-operazzjonijiet ta’ likwidazzjoni previsti fl-Artikolu 1 u l-operazzjonijiet tat-tranżazzjonijiet ta’ investiment u tal-ġestjoni tal-assi skont l-Artikolu 2.

               Dawn id-dikjarazzjonijiet finanzjarji se jkunu annessi mad-dikjarazzjonijiet finanzjarji magħmula mill-Kummissjoni kull sena skont l-Artikolu 318 tat-Trattat dwar il-Funzjonament tal-Unjoni Ewropea u r-Regolament Finanzjarju dwar ir-regoli finanzjarji applikabbli għall-baġit ġenerali tal-Unjoni.”

               (b)il-paragrafu 2 huwa sostitwit b’dan li ġej:

               “2.  Is-setgħat tal-Parlament Ewropew, tal-Kunsill u tal-Qorti tal-Awdituri li jirrigwardaw il-kontroll u l-ħlas tad-dejn kif stabbilit fit-Trattat dwar il-Funzjonament tal-Unjoni Ewropea u r-Regolament Finanzjarju dwar ir-regoli finanzjarji applikabbli għall-baġit ġenerali tal-Unjoni għandhom japplikaw għall-operazzjonijiet imsemmija fil-paragrafu 1.”

               (3)Fl-Artikolu 4

               (a)il-paragrafu 1 huwa sostitwit b’dan li ġej:

               “1. Id-dħul nett mill-investimenti previsti skont l-Artikolu 2 u r-rikavati ġġenerati mill-bejgħ ta’ parti mill-assi għandhom jikkostitwixxu dħul fil-baġit ġenerali tal-Unjoni Ewropea. Dan id-dħul għandu jkun assenjat għal raġuni speċifika, notevolment biex jiffinanzja proġetti ta’ riċerka fis-setturi relatati mal-industrija tal-faħam u l-azzar li mhumiex koperti mill-Programm Qafas għar-Riċerka. Dan għandu jifforma l-Fond ta’ Riċerka dwar il-Faħam u l-Azzar u għandu jiġi ġestit mill-Kummissjoni.”

               (b)Il-paragrafu 3 jitħassar.

               (4)Fl-Artikolu 5, jitħassar il-paragrafu 2.

               (5)L-Anness jitħassar.

               Artikolu 2

               Din id-Deċiżjoni għandha tidħol fis-seħħ fil-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea. Għandha tapplika fl-1 ta’ Jannar 2021 jew wara.

               Artikolu 3

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        COM/2018/773 final, Komunikazzjoni tal-Kummissjoni lill-Parlament Ewropew u lill-Kunsill Ewropew, lill-Kunsill, lill-Kumitat Ekonomiku u Soċjali Ewropew, lill-Kumitat tar-Reġjuni u lill-Bank Ewropew tal-Investiment. Pjaneta Nadifa għall-kulħadd – Viżjoni strateġika Ewropea fit-tul għal ekonomija għanja, moderna, kompetittiva u newtrali għall-klima (28.11.2018)

                     (2)

                        COM(2019) 640 final, Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni. Il-Patt Ekoloġiku Ewropew (11.12.2019).

                     (3)

                        Id-Deċiżjoni tal-Kunsill 2018/599 li temenda d-Deċiżjoni 2003/76/KE (PB L 101, 20.4.2018, p. 1)

                     (4)

                        https://www.europarl.europa.eu/doceo/document/TA-8-2018-0061_MT.html

                     (5)

                        Id-Deċiżjoni tal-Kunsill 2018/599 li temenda d-Deċiżjoni 2003/76/KE (PB L 101, 20.4.2018, p. 1)

                     (6)

                        Il-Qorti tal-Awdituri: Rapport Analitiku Nru 10/2019, Il-Komunità Ewropea tal-Faħam u l-Azzar: l-istralċ għaddej kif ippjanat, iżda l-finanzjament għar-riċerka ma għadux sostenibbli (p. 13)

                     (7)

                        Ibidem. p.17

                     (8)

                        Il-kompitu tal-grupp konsultattiv dwar il-faħam (CAG) u tal-grupp konsultattiv dwar l-azzar (SAG) huwa li jassistu lill-Kummissjoni fil-ġestjoni tal-Programm ta’ Riċerka, għall-aspetti marbuta mal-faħam u mal-azzar, rispettivament. Il-membri tal-gruppi konsultattivi huma individwi maħtura mill-Kummissjoni biex jirrappreżentaw interess komuni kondiviż mill-partijiet interessati. Il-membri jinħatru għal perjodu ta’ 42 xahar.

                     (9)

                        Ara l-premessa 11.

                     (10)

                        Il-livell tal-assi li għandhom jiġu kkunsidrati għall-kalkolu tal-livell fil-31/12/2019.

                     (11)

                        Sħubija Ewropea koprogrammata tfisser inizjattiva mħejjija bl-involviment bikri tal-Istati Membri, fejn l-Unjoni, flimkien ma’ sħab privati u/jew pubbliċi (bħalma huma l-industrija, l-universitajiet, l-organizzazzjonijiet ta’ riċerka, il-korpi b’missjoni ta’ servizz pubbliku fil-livell lokali, reġjonali, nazzjonali jew internazzjonali jew l-organizzazzjonijiet tas-soċjetà ċivili, inkluż il-fondazzjonijiet u l-NGOs), jimpenjaw ruħhom li jappoġġaw b’mod konġunt l-iżvilupp u l-implimentazzjoni ta’ programm ta’ attivitajiet ta’ riċerka. Is-Sħubijiet Ewropej koprogrammati huma stabbiliti abbażi ta’ memoranda ta’ qbil jew arranġamenti kuntrattwali bejn il-Kummissjoni u tali sħab privati u/jew pubbliċi li jispeċifikaw l-objettivi tas-sħubija, l-impenji relatati mal-kontribuzzjonijiet finanzjarji u/jew in natura tas-sħab, l-indikaturi ewlenin tal-prestazzjoni u tal-impatt, u r-riżultati li jridu jiġu ppreżentati. Dawn jinkludu l-identifikazzjoni ta’ attivitajiet komplimentari ta’ riċerka li huma implimentati mis-sħab u mill-Programm ta’ Riċerka.

                     (12)

                        Fiż-żmien tal-adozzjoni tad-Deċiżjonijiet 2003/76 u 2008/376, il-Protokoll (Nru 34) dwar il-konsegwenzi finanzjarji tal-iskadenza tat-Trattat tal-KEFA u dwar il-Fond ta’ Riċerka dwar il-Faħam u l-Azzar (2001), anness mat-TEC, kellu biss bażi ġuridika għad-Deċiżjoni 2003/76.

                     (13)

                        COM(2019) 640, 11 ta’ Diċembru 2019

                     (14)

                        COM(2020) 21, 14 ta’ Jannar 2020.

                     (15)

                        Ir-rapport ta’ monitoraġġ u ta’ valutazzjoni huwa previst fid-dispożizzjonijiet stabbiliti fid-Deċiżjoni tal-Kunsill Nru 2008/376/KE ippubblikata fil-Ġurnal Uffiċjali tal-20 ta’ Mejju 2008 ref. ĠU L 130/7 u emendata bid-Deċiżjoni tal-Kunsill 2017/955 tad-29 ta’ Mejju 2017.

                     (16)

                  https://ec.europa.eu/info/publications/research-fund-coal-and-steel-monitoring-and-assessment-report_en

                     (17)

                  https://ec.europa.eu/research/index.cfm?pg=events&eventcode=9DB3A26D-B1D8-8BED

                     0A23CA684631B0CF

                     (18)
                  1
                        ĠU C , , p. .

                     (19)
                  2
                        ĠU L 29, 5.2.2003, p. 22-24.

                     (20)

                        ĠU L 193, 30.7.2018, p. 1.


               IL-KUMMISSJONI EWROPEA
            Brussell, 16.7.2020
            COM(2020) 320 final
            2020/0141(NLE)
            Proposta għal
            DEĊIŻJONI TAL-KUNSILL
            li temenda d-Deċiżjoni 2008/376/KE dwar l-adozzjoni tal-Programm ta’ Riċerka tal-Fond Ewropew għar-Riċerka dwar il-Faħam u l-Azzar u dwar il-linji gwida tekniċi pluriennali għal dan il-programm

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

                  L-għan ta’ din il-proposta huwa li tiġi emendata d-Deċiżjoni tal-Kunsill 2008/376/KE
                     1
                   sabiex din tiġi allinjata “mal-għanijiet xjentifiċi, teknoloġiċi u politiċi tal-Komunità” skont l-Artikolu 2 tad-Deċiżjoni tal-Kunsill 2008/376/KE stess. F’aktar dettall, il-proposta preżenti għandha l-objettiv li tirrevedi l-objettivi tar-riċerka dwar il-faħam u l-azzar tal-Programm tar-Riċerka tal-Fond tar-Riċerka għall-Faħam u l-Azzar (“Il-Programm tar-Riċerka RFCS”). Il-proposta qieset ir-rakkomandazzjonijiet li jinsabu fir-rapport ta’ monitoraġġ u ta’ valutazzjoni tal-Fond ta’ Riċerka dwar il-Faħam u l-Azzar (RFCS) (2011-2017)
                     2
                   kif ukoll il-parir tal-Gruppi Konsultattivi għall-Faħam u l-Azzar
                     3
                   u tal-Istati Membri rrappreżentati fil-Kumitat għall-Faħam u l-Azzar
                     4
                  .

                  Din il-proposta tal-Kummissjoni għandha l-għan li tagħmel il-Programm tar-Riċerka RFCS konformi mal-Ftehim ta’ Pariġi
                     5
                  , mal-Patt Ekoloġiku Ewropew
                     6
                   tal-Kummissjoni, il-Komunikazzjonijiet dwar il-Pjan ta’ Investiment għal Ewropa Sostenibbli
                     7
                  , mal-Pjan ta’ Azzjoni Ġdid għal Ekonomija Ċirkolari
                     8
                   u mal-Istrateġija Industrijali għall-Ewropa Ġdida tal-Kummissjoni
                     9
                  .

                  Il-proposta għandha l-għan li:

               ·Taġġorna l-objettivi tar-riċerka dwar il-faħam f’konformità mal-miri tal-klima, tal-enerġija u tal-ambjent tal-Kummissjoni. Għandha wkoll l-għan li tikseb in-newtralità tal-karbonju sal-2050 u l-prinċipju “tagħmel l-ebda ħsara” li jinsab fil-Komunikazzjoni dwar il-Patt Ekoloġiku Ewropew.

               ·Tappoġġa tranżizzjoni ekwa u ġusta għar-reġjuni tal-faħam f’konformità mal-prinċipji tal-Mekkaniżmu ta’ Tranżizzjoni Ġusta.

               ·Tirrevedi l-objettivi tar-riċerka dwar l-azzar sabiex jiġu prijoritizzati t-teknoloġiji, l-applikazzjonijiet u l-użi tal-produzzjoni tal-azzar b’emissjonijiet ta’ karbonju ta’ kważi żero.

               ·Tipprevedi l-possibbiltà li tiġi implimentata parti mill-Programm tar-Riċerka RFCS permezz ta’ Sħubijiet Ewropej koprogrammati.

               ·Tissostitwixxi reġim speċjali għall-esperti skont il-programm qafas tar-riċerka permezz tar-regoli ġenerali dwar l-esperti esterni mħallsa stabbiliti fir-Regolament Finanzjarju
                  10
               .

               •Konsistenza mad-dispożizzjonijiet eżistenti fil-qasam tal-politika

                  Il-proposta hija parti minn pakkett legali li jirrevedi l-Programm tar-Riċerka RFCS. B’mod partikolari, hija marbuta mal-proposti tal-Kummissjoni biex tiġi emendata d-Deċiżjoni tal-Kunsill 2003/76/KE
                     11
                   li tistabbilixxi l-miżuri neċessarji għall-implimentazzjoni tal-Protokoll (Nru 37)
                     12
                   u d-Deċiżjoni tal-Kunsill 2003/77/KE
                     13
                   li tistabbilixxi l-linji gwida finanzjarji multiannwali għall-amministrazzjoni tal-assi tal-Komunità Ewropea tal-Faħam u l-Azzar (KEFA) f’likwidazzjoni u, mat-twettiq tal-likwidazzjoni, l-Assi tal-RFCS. Ir-reviżjoni tad-Deċiżjoni tal-Kunsill 2003/77/KE, taħt ir-responsabbiltà tal-Baġit tad-Direttorat-Ġenerali, hija wkoll konsistenti mar-Reviżjoni tal-Qorti Ewropea tal-Awdituri tal-2019 dwar l-istralċ tal-KEFA
                     14
                  .

               •Konsistenza ma’ politiki oħra tal-Unjoni

                  Fil-11 ta’ Diċembru 2019, il-Kummissjoni Ewropea adottat il-Komunikazzjoni “Il-Patt Ekoloġiku Ewropew”
                     15
                   li tistabbilixxi l-qafas biex l-UE ssir l-ewwel kontinent newtrali għall-klima sal-2050. Il-Patt Ekoloġiku Ewropew jindirizza l-isfidi klimatiċi u ambjentali filwaqt li jiżviluppa ekonomija moderna, effiċjenti fir-riżorsi u kompetittiva, fil-qafas tal-Aġenda 2030 u tal-għanijiet ta’ żvilupp sostenibbli tan-Nazzjonijiet Uniti
                     16
                  .

                  Il-Komunikazzjoni dwar il-Patt Ekoloġiku Ewropew tagħmel enfasi fuq l-interess tal-Kummissjoni li “se tappoġġja teknoloġiji rivoluzzjonarji tal-azzar nodfa li jwasslu għal proċess ta’ tfassil tal-azzar mingħajr emissjonijiet tal-karbonju sal-2030 u (...) tesplora jekk tkunx tista’ tintuża parti mill-finanzjament li qed jiġi likwidat taħt il-Komunità Ewropea tal-Faħam u l-Azzar. B’mod aktar ġenerali, il-Fond ta’ Innovazzjoni tas-Sistema tal-UE għan-Negozjar tal-Emissjonijiet se jgħin biex jiġu skjerati tali proġetti fuq skala kbira”
                     17
                  .

                  Barra minn hekk, il-Komunikazzjoni “Il-Pjan ta’ Investiment għall-Patt Ekoloġiku Ewropew. Il-Pjan ta’ Investiment għal Ewropa Sostenibbli”, ippreżentata fl-14 ta’ Jannar 2020, impenjat lill-Kummissjoni biex “tipproponi reviżjoni tar-Regolamenti dwar il-Fond tar-Riċerka għall-Faħam u l-Azzar sabiex tippermetti l-użu ta’ parti mill-assi tal-Komunità Ewropea tal-Faħam u l-Azzar f’likwidazzjoni. Dan se jgħin biex jinżamm il-Programm Annwali ta’ Riċerka RFCS
                     18
                   ta’ mill-inqas EUR 40 miljun kif ukoll biex ikun jista’ jsir il-finanzjament ta’ proġetti kbar ta’ riċerka u innovazzjoni tal-produzzjoni nadifa tal-azzar. L-attivitajiet ta’ riċerka fis-settur tal-faħam se jiffukaw fuq ir-reġjuni fi tranżizzjoni f’konformità mal-prinċipji tal-Mekkaniżmu ta’ Tranżizzjoni Ġusta”
                     19
                  .

                  Il-proposta preżenti hija wkoll konformi mal-Komunikazzjoni tal-2018 “Pjaneta Nadifa għal Kulħadd”
                     20
                  , li tistabbilixxi l-viżjoni strateġika fit-tul tal-Kummissjoni Ewropea għal ekonomija newtrali għall-klima, skont il-Ftehim ta’ Pariġi. Din il-Komunikazzjoni pprevediet li l-Kummissjoni se tesplora kif l-assi f’likwidazzjoni tal-Komunità Ewropea tal-Faħam u l-Azzar jistgħu jappoġġaw it-teknoloġiji rivoluzzjonarji għall-produzzjoni tal-azzar b’emissjonijiet baxxi tal-karbonju. Fl-4 ta’ Marzu 2020, il-Kummissjoni adottat Proposta għal Liġi Ewropea dwar il-Klima, li tinkludi l-mira legalment vinkolanti ta’ emissjonijiet tal-gassijiet serra żero netti sal-2050 fl-UE
                     21
                  .

                  Din ir-reviżjoni tqis ukoll il-ħtieġa li jiġi ġġenerat investiment privat u pubbliku fir-riċerka u l-innovazzjoni u f’teknoloġiji ġodda li jiżviluppaw soluzzjonijiet għal industrija aktar kompetittiva u sostenibbli, kif tenfasizza l-Komunikazzjoni tal-Kummissjoni tal-2016 “Azzar: Iż-żamma tal-impjiegi sostenibbli u t-tkabbir fl-Ewropa”
                     22
                  .

                  Fid-dawl tal-iżvilupp tal-politika msemmi hawn fuq, huwa meħtieġ li jiġu armonizzati l-objettivi tal-Programm ta’ Riċerka RFCS u l-linji gwida tekniċi pluriennali tiegħu mal-iżviluppi ta’ politika msemmija hawn fuq, u b’mod partikolari mal-objettivi tal-Patt Ekoloġiku Ewropew.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-bażi ġuridika hija t-tieni paragrafu tal-Artikolu 2 tal-Protokoll (Nru 37) dwar il-konsegwenzi finanzjarji tal-iskadenza tat-Trattat tal-KEFA u dwar il-Fond tar-Riċerka għall-Faħam u l-Azzar, anness mat-Trattati.

               •Sussidjarjetà (għall-kompetenza mhux esklużiva)

                  L-emendi proposti għall-Programm ta’ Riċerka RFCS jistgħu jsiru biss fil-livell tal-UE, permezz tar-reviżjoni tal-bażi ġuridika.

               •Proporzjonalità

               Il-proposta hija meħtieġa biex jiġu stabbiliti l-miżuri neċessarji għall-implimentazzjoni tal-Protokoll, anness mat-Trattati tal-UE, dwar il-konsegwenzi finanzjarji tal-iskadenza tat-Trattat tal-KEFA u dwar il-Fond tar-Riċerka għall-Faħam u l-Azzar.

               •Għażla tal-istrument

               Fir-rigward tat-tieni paragrafu tal-Artikolu 2 tal-Protokoll (Nru 37), id-Deċiżjoni tal-Kunsill 2008/376/KE tista’ tiġi emendata mill-Kunsill li jaġixxi b’maġġoranza kwalifikata fuq proposta tal-Kummissjoni u wara li jiġi kkonsultat il-Parlament Ewropew.

               3.RIŻULTATI TAL-EVALWAZZJONIJIET EX-POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex-post/kontrolli tal-idoneità tal-leġiżlazzjoni eżistenti

                  Il-proposta hija bbażata fuq ir-riżultati tar-rapport ta’ seba’ snin, li jwettaq eżerċizzju ta’ monitoraġġ tal-Programm ta’ Riċerka RFCS, li jinkludi valutazzjoni tal-benefiċċji mistennija, bl-assistenza ta’ panel ta’ esperti kwalifikati
                     23
                  . L-aħħar rapport ta’ seba’ snin ġie ppubblikat fil-5 ta’ Frar 2020
                     24
                  . L-esperti analizzaw il-funzjonament tal-Programm ta’ Riċerka RFCS, ivvalutaw l-iżviluppi teknoloġiċi u l-benefiċċji mistennija tal-programm għas-settur u s-soċjetà, u ħarġu b’rakkomandazzjonijiet għat-titjib tal-programm, li jinkludu reviżjoni tal-bażi ġuridika.

               •Konsultazzjonijiet mal-partijiet ikkonċernati

                  Il-partijiet ikkonċernati tal-RFCS ġew involuti f’diversi laqgħat ad hoc, laqgħat speċifiċi tal-Grupp Konsultattiv (il-Grupp Konsultattiv dwar il-Faħam - CAG, il-Grupp Konsultattiv dwar l-Azzar - SAG) u laqgħat tal-COSCO (ekwivalenti għall-Kumitat tal-Programm f’Orizzont 2020).

               •Ġbir u użu tal-għarfien espert

               Ir-riżultati preliminari tar-rapport ta’ monitoraġġ u ta’ validazzjoni tal-RFCS preżenti ġew spjegati fis-seminar “Steel and Coal: A New Perspective. European Research and Innovation in Action” ospitat mill-Kummissjoni Ewropea fit-28 ta’ Marzu 2019 fejn kienu preżenti aktar minn 100 parti kkonċernata
                  25
               .

               •Valutazzjoni tal-impatt

                  Mhijiex meħtieġa valutazzjoni tal-impatt għar-reviżjoni proposta.

               •Idoneità regolatorja u simplifikazzjoni

                  Il-proposta hija bbażata fuq ir-riżultati tar-rapport ta’ seba’ snin ta’ monitoraġġ u ta’ validazzjoni tal-RFCS, li jipprevedi rieżami regolari tal-Programm ta’ Riċerka RFCS, li jinkludi valutazzjoni tal-benefiċċji mistennija.

               •Drittijiet fundamentali

               Il-proposta hi konformi mal-protezzjoni tad-drittijiet fundamentali.

               4.IMPLIKAZZJONIJIET BAĠITARJI

               Il-proposta ma toħloq l-ebda obbligazzjoni ġdida li għandha titħallas mill-Baġit Ġenerali permezz tal-QFP attwali.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

               Se jitwettqu monitoraġġ u valutazzjoni tal-implimentazzjoni tal-programm RFCS fl-2027.

               •Dokumenti ta’ spjegazzjoni (għad-direttivi)

                  Mhux applikabbli.

               •Spjegazzjoni fid-dettall tad-dispożizzjonijiet speċifiċi tal-proposta

               Ir-reviżjoni tirrigwarda d-dispożizzjonijiet li jinsabu fil-Kapitolu II, it-Taqsimiet 1, 3 u 4 tad-Deċiżjoni tal-Kunsill 2008/376/KE (l-Artikolu 2 u l-Artikoli 4 sa 10). Ir-reviżjoni tipproponi wkoll li jiġu aġġornati l-Artikoli 28, 39 u 41. Fl-aħħar nett, qed jiġi propost li jiżdied Artikolu 17a ġdid fost l-attivitajiet eliġibbli stabbiliti fil-Kapitolu III, it-Taqsima 2.

               Ir-reviżjoni hija maħsuba biex:

               ·taġġorna l-objettivi tar-riċerka dwar il-faħam (l-Artikoli 4, 5, 6, 7) f’konformità mal-Patt Ekoloġiku Ewropew u l-Mekkaniżmu tat-Tranżizzjoni Ġusta;

               ·taġġorna l-objettivi tar-riċerka dwar l-azzar (l-Artikoli 8, 9, 10 u 10a) f’konformità mal-Patt Ekoloġiku Ewropew u l-Pjan ta’ Investiment għal Ewropa Sostenibbli;

               ·iddaħħal Artikolu 17a ġdid fost l-attivitajiet eliġibbli tal-Programm ta’ Riċerka RFCS sabiex tinkludi l-attivitajiet ta’ riċerka taħt l-isħubijiet Ewropej koprogrammati fost l-attivitajiet eliġibbli li jistgħu jiġu ffinanzjati. Sħubijiet bħal dawn jistgħu b’mod speċjali jappoġġaw ir-riċerka fis-settur tal-azzar billi jiżviluppaw proċessi ta’ produzzjoni tal-azzar b’emissjonijiet tal-karbonju ta’ kważi żero sal-2030, u permezz ta’ titjib fid-dimostraturi ta’ dawn it-teknoloġiji fil-livell industrijali;

               ·tirrevoka referenza għall-konsultazzjoni tal-Kumitat (l-Artikoli 28 u 41) fejn l-ammont stmat tal-kontribuzzjoni tal-Unjoni Ewropea skont il-Programm ta’ Riċerka RFCS ikun EUR 0,6 miljun jew aktar;

               ·tagħmel applikabbli r-regoli ġenerali dwar l-esperti esterni mħallsa stabbiliti fir-Regolament Finanzjarju, minflok reġim speċjali għall-esperti skont il-programm qafas ta’ riċerka;

               ·tirrevoka referenza għall-possibbiltà li jiġu emendati t-Taqsimiet 3 u 4 tal-Kapitolu II permezz ta’ miżuri ta’ implimentazzjoni (l-Artikolu 41), sabiex jiġu applikati mutatis mutandis il-prinċipji applikabbli għas-setgħat mogħtija f’atti leġiżlattivi li huma stabbiliti fil-Ftehim Interistituzzjonali tat-18 ta’ Ġunju 2019 dwar il-kriterji mhux vinkolanti għall-applikazzjoni tal-Artikoli 290 u 291 tat-Trattat dwar il-Funzjonament tal-Unjoni Ewropea
                  26
               .

               2020/0141 (NLE)

               Proposta għal

               DEĊIŻJONI TAL-KUNSILL

               li temenda d-Deċiżjoni 2008/376/KE dwar l-adozzjoni tal-Programm ta’ Riċerka tal-Fond Ewropew għar-Riċerka dwar il-Faħam u l-Azzar u dwar il-linji gwida tekniċi pluriennali għal dan il-programm

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea,

               Wara li kkunsidra l-Protokoll (Nru 37) dwar il-konsegwenzi finanzjarji tal-iskadenza tat-Trattat tal-KEFA u dwar il-Fond tar-Riċerka għall-Faħam u l-Azzar, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u b’mod partikolari t-tieni paragrafu tal-Artikolu 2 tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-opinjoni tal-Parlament Ewropew
                  27
               ,

               Billi:

               (1)Fil-5 ta’ Ottubru 2016, l-Unjoni rratifikat il-Ftehim ta’ Pariġi
                  28
               . Dan il-ftehim internazzjonali jistieden lill-partijiet li rratifikawh biex isaħħu r-rispons globali għat-theddida tat-tibdil fil-klima ħalli jillimitaw iż-żieda fit-temperatura għal ferm inqas minn żewġ gradi.

               (2)F’konformità mal-Ftehim ta’ Pariġi, fil-11 ta’ Diċembru 2019 il-Kummissjoni Ewropea ppubblikat “Il-Patt Ekoloġiku Ewropew” li jimpenja lill-Kummissjoni biex “tindirizza l-isfidi relatati mal-klima u l-ambjent” u “tittrasforma l-UE f’soċjetà ġusta u prospera, b’ekonomija moderna, effiċjenti fl-użu tar-riżorsi u kompetittiva fejn ma jkunx hemm emissjonijiet netti ta’ gassijiet b’effett ta’ serra fl-2050 u fejn it-tkabbir ekonomiku jkun diżakkoppjat mill-użu tar-riżorsi”
                  29
               . Il-Komunikazzjoni dwar il-Patt Ekoloġiku Ewropew, li tistabbilixxi strateġija ta’ tkabbir ġdida, tħabbar il-ħtieġa li jiġu appoġġati teknoloġiji rivoluzzjonarji tal-azzar nodfa, li jwasslu għal proċess ta’ tfassil tal-azzar mingħajr emissjonijiet tal-karbonju sal-2030 u tesplora jekk tistax tintuża parti mill-finanzjament likwidat taħt il-Komunità Ewropea tal-Faħam u l-Azzar. Il-Komunikazzjoni dwar il-Patt Ekoloġiku tgħid ukoll li “l-azzjonijiet u l-politiki kollha tal-UE għandhom jiġbdu ħabel wieħed biex l-UE tikseb tranżizzjoni ġusta u li tkun suċċess lejn futur sostenibbli”. F’konformità mal-prinċipju “tagħmilx ħsara”, li jinsab fil-Komunikazzjoni dwar il-Patt Ekoloġiku Ewropew, l-objettivi tar-riċerka tal-Programm ta’ Riċerka RFCS qed jiġu riveduti, sabiex ma jibqgħux ikopru l-attivitajiet li jkomplu jipperpetwaw l-estrazzjoni, l-ipproċessar u l-użu mhux imnaqqas tal-faħam.

               (3)L-Unjoni qed issegwi politika ambizzjuża dwar l-azzjoni klimatika u daħħlet fis-seħħ qafas regolatorju biex tikseb il-mira tagħha tat-tnaqqis fl-emissjonijiet tal-gassijiet serra għall-2030. B’mod partikolari, ir-Regolament (UE) 2018/1999
                  30
                jistabbilixxi l-bażi leġiżlattiva għal governanza affidabbli, inklużiva, kosteffiċjenti, trasparenti u prevedibbli tal-Unjoni tal-Enerġija u l-Azzjoni Klimatika (mekkaniżmu ta’ governanza), li tiżgura l-kisba tal-objettivi u l-miri tal-2030 u dawk fit-tul tal-Unjoni tal-Enerġija f’konformità mal-Ftehim ta’ Pariġi tal-2015 dwar it-tibdil fil-klima.

               (4)Fil-Komunikazzjoni tagħha “Il-Pjan ta’ Investiment għal Ewropa Sostenibbli. Il-Pjan ta’ Investiment għall-Patt Ekoloġiku Ewropew”, il-Kummissjoni ħabbret l-intenzjoni tagħha li tipproponi reviżjoni tad-Deċiżjoni tal-Kunsill 2008/376/KE
                  31
                wkoll bil-għan li tippermetti l-finanzjament ta’ proġetti rivoluzzjonarji kbar tar-R&I fil-produzzjoni nadifa tal-azzar kif ukoll attivitajiet ta’ riċerka fis-settur tal-faħam f’konformità mal-prinċipji tal-Mekkaniżmu ta’ Tranżizzjoni Ġusta.

               (5)Barra minn hekk, ir-rapport dwar il-monitoraġġ u l-valutazzjoni tal-Programm tar-Riċerka tal-Fond tar-Riċerka għall-Faħam u l-Azzar (“il-Programm ta’ Riċerka”) jirrakkomanda li jiġu emendati l-objettivi tar-riċerka dwar il-faħam u l-azzar stabbiliti fit-Taqsimiet 3 u 4 tal-Kapitolu II tad-Deċiżjoni 2008/376/KE u li tiġi appoġġata r-riċerka rivoluzzjonarja fis-settur tal-azzar kif ukoll proġetti emblematiċi fis-settur tal-faħam.

               (6)Għalhekk, huwa meħtieġ li l-objettivi tal-Programm ta’ Riċerka RFCS jiġu allinjati mal-objettivi internazzjonali, bħall-Ftehim ta’ Pariġi, kif ukoll mal-objettivi xjentifiċi, teknoloġiċi u politiċi tal-Unjoni dwar in-newtralità tal-klima sal-2050.

               (7)L-isħubijiet koprogrammati wrew li huma effettivi biex jiġbru flimkien ir-riżorsi għal objettiv Ewropew komuni tar-riċerka. Bħala għajnuna sabiex tinkiseb ekonomija newtrali għall-klima sal-2050, huwa meħtieġ li tiġi stabbilita l-possibbiltà li jingħata appoġġ permezz tas-sħubijiet Ewropej koprogrammati, flimkien ma’ programmi oħra u f’sekwenza magħhom. Sħubija Ewropea tista’ tkun strument ideali biex jinġabru r-riżorsi għall-appoġġ tar-riċerka dwar teknoloġiji rivoluzzjonarji għat-tnaqqis tal-emissjonijiet ta’ CO2 fis-settur tal-industrija tal-azzar.

               (8)Għalhekk, jenħtieġ li d-Deċiżjoni 2008/376/KE tiġi emendata skont dan,

               ADOTTA DIN ID-DEĊIŻJONI:

               Artikolu 1

               Id-Deċiżjoni 2008/376/KE hija emendata kif ġej:

               (1)Fl-Artikolu 2, it-tieni paragrafu huwa sostitwit b’dan li ġej:

               “Il-Programm ta’ Riċerka għandu jipprovdi appoġġ għar-riċerka kollaborattiva fis-setturi tal-faħam u l-azzar. Il-Programm ta’ Riċerka għandu jipprovdi wkoll appoġġ għal teknoloġiji rivoluzzjonarji tal-azzar li jwasslu għal proġetti tal-produzzjoni tal-azzar b’emissjonijiet ta’ karbonju ta’ kważi żero u proġetti ta’ riċerka għall-ġestjoni tat-tranżizzjoni ġusta ta’ minjieri tal-faħam li kienu joperaw qabel jew minjieri tal-faħam fil-proċess tal-għeluq u l-infrastruttura relatata magħhom f’konformità mal-Mekkaniżmu ta’ Tranżizzjoni Ġusta u mal-Artikolu 4(2) tad-Deċiżjoni tal-Kunsill 2003/76/KE. Il-Programm ta’ Riċerka għandu jkun konsistenti mal-objettivi xjentifiċi, teknoloġiċi u politiċi tal-Unjoni, u għandu jikkumplimenta l-attivitajiet imwettqa fl-Istati Membri u fi ħdan il-programmi eżistenti ta’ riċerka tal-Komunità, partikolarment bħalma huwa l-programm qafas dwar ir-riċerka, l-iżvilupp teknoloġiku u l-attivitajiet ta’ dimostrazzjoni (minn issa ’l quddiem imsejjaħ ‘il-Programm Qafas ta’ Riċerka’).”;

               (2)L-Artikolu 4 huwa sostitwit b’dan li ġej:

               “Artikolu 4

               Appoġġ għat-tranżizzjoni ġusta tas-settur tal-faħam u tar-reġjuni

               1.Il-proġetti ta’ riċerka għandhom jappoġġaw it-tranżizzjoni lejn ekonomija tal-Unjoni newtrali għall-klima sal-2050, bl-objettiv li tiġi appoġġata l-eliminazzjoni gradwali tal-karburanti fossili, biex jiġu żviluppati attivitajiet alternattivi fis-siti li qabel kienu minjieri u biex tiġi evitata jew titreġġa’ lura l-ħsara ambjentali tal-minjieri tal-faħam fil-proċess tal-għeluq, tal-minjieri tal-faħam li kienu joperaw qabel u tal-madwar tagħhom. Il-proġetti għandhom jiffokaw partikolarment fuq:

               (a)l-iżvilupp u l-ittestjar tat-teknoloġiji għall-qbid, l-użu u l-ħżin tad-diossidu tal-karbonju;

               (b)l-użu tal-enerġija ġeotermali fuq siti li qabel kienu tal-faħam;

               (c)l-użi mhux enerġetiċi u l-produzzjoni ta’ materja prima minn skart tal-minjieri u residwi minn minjieri tal-faħam li kienu joperaw qabel jew minn dawk fil-proċess tal-għeluq, filwaqt li jiġi vvalutat kif xieraq li l-impatt klimatiku, ambjentali u tas-saħħa tagħhom jiġi minimizzat u jkun aktar baxx minn soluzzjonijiet alternattivi;

               (d)l-għoti ta’ skop mill-ġdid lil dawk li qabel kienu minjieri tal-faħam u tal-linjite kif ukoll lill-infrastrutturi marbuta mal-faħam, inkluż is-servizzi tal-provvista tal-elettriku, f’konformità ma’ tranżizzjoni newtrali għall-klima u li ma tagħmilx ħsara lill-ambjent;

               (e)il-promozzjoni tal-iżvilupp ta’ programmi effiċjenti ta’ taħriġ mill-ġdid u titjib tal-ħiliet għax-xogħol affettwat mill-eliminazzjoni gradwali tal-faħam. Dan jinkludi riċerka dwar it-taħriġ u t-taħriġ mill-ġdid tal-forza tax-xogħol impjegata jew li kienet impjegata qabel fis-settur tal-faħam.

               2.Għandha tingħata attenzjoni speċjali lit-tisħiħ tat-tmexxija Ewropea fil-ġestjoni tat-tranżizzjoni tal-minjieri tal-faħam li kienu joperaw qabel u tal-infrastruttura marbuta mal-faħam permezz ta’ soluzzjonijiet teknoloġiċi u mhux teknoloġiċi, li tappoġġa t-trasferiment teknoloġiku u mhux teknoloġiku. L-attivitajiet ta’ riċerka b’dawn l-objettivi għandhom jippreżentaw benefiċċji tanġibbli għall-klima u għall-ambjent f’konformità mal-objettiv tan-newtralità tal-klima sal-2050.”;

               (3)L-Artikolu 5 huwa sostitwit b’dan li ġej:

               “Artikolu 5

               Intejbu s-saħħa u s-sikurezza

               Il-kwistjonijiet dwar is-sikurezza tal-minjieri tal-faħam fil-proċess tal-għeluq u tal-minjieri tal-faħam li kienu joperaw qabel, bil-ħsieb li jittejbu l-kundizzjonijiet tax-xogħol, is-saħħa u s-sikurezza okkupazzjonali, kif ukoll il-kwistjonijiet ambjentali li jagħmlu ħsara lis-saħħa, għandhom jitqiesu fil-proġetti li jkopru l-attivitajiet imsemmija fl-Artikoli 4 u 6.

               Il-proġetti ta’ riċerka għandhom jiffokaw fuq il-mard marbut mal-attivitajiet tal-estrazzjoni bl-għan li titjieb is-saħħa tan-nies li jgħixu f’reġjuni tal-faħam fi tranżizzjoni. Il-proġetti ta’ riċerka għandhom jiżguraw ukoll li jkun hemm miżuri protettivi waqt l-għeluq tal-minjieri u f’minjieri li kienu joperaw qabel.”;

               (4)L-Artikolu 6 huwa sostitwit b’dan li ġej:

               “Artikolu 6

               Minimizzar tal-impatti ambjentali fil-minjieri tal-faħam fi tranżizzjoni

               1.Il-proġetti ta’ riċerka għandhom ifittxu li jimminimizzaw l-impatti fuq l-ambjent, l-ilma u l-ħamrija tal-minjieri tal-faħam fil-proċess tal-għeluq u tal-minjieri li kienu joperaw qabel. Ir-riċerka għandha tkun immirata lejn il-preżervazzjoni u r-restawr tar-riżorsi naturali għall-ġenerazzjonijiet futuri u l-minimizzar tal-impatt ambjentali tal-minjieri tal-faħam fil-proċess tal-għeluq u f’minjieri li kienu joperaw qabel.

               2.Għandha tingħata preferenza lil proġetti li jipprevedu waħda jew aktar minn dawn li ġejjin:

               (a)teknoloġiji ġodda u mtejba biex jiġi evitat it-tniġġis ambjentali, inkluż it-tnixxija tal-metan, tal-minjieri tal-faħam fil-proċess tal-għeluq, tal-minjieri tal-faħam li kienu joperaw qabel u tal-madwar tagħhom (fost l-oħrajn l-atmosfera, l-art, il-ħamrija u l-ilma);

               (b)il-qbid, l-evitar u t-tnaqqis tal-emissjonijiet ta’ gassijiet serra, b’mod partikolari l-metan, mid-depożiti tal-faħam fil-proċess tal-għeluq;

               (c)il-ġestjoni u l-użu mill-ġdid ta’ skart tal-minjieri, irmied li jtir u prodotti ta’ desulfurizzazzjoni minn minjieri tal-faħam fil-proċess tal-għeluq u minn minjieri tal-faħam li kienu joperaw qabel, flimkien ma’ forom oħra ta’ skart, fejn rilevanti;

               (d)is-sistemazzjoni tal-munzelli tal-iskart u l-użu ta’ residwi industrijali mill-produzzjoni u l-konsum tal-faħam f’reġjuni tal-faħam fi tranżizzjoni;

               (e)il-protezzjoni tal-wiċċ tal-ilma ta’ taħt l-art u t-tisfija tal-ilma tad-drenaġġ tal-minjieri;

               (f)ir-restawr tal-ambjent ta’ dawk li kienu installazzjonijiet jew tal-installazzjonijiet li huma fil-proċess tal-għeluq li kienu jużaw il-faħam, u l-madwar tagħhom, speċifikament l-ilma, l-art, il-ħamrija u l-bijodiversità;

               (g)il-protezzjoni tal-infrastruttura fuq wiċċ l-art kontra l-effetti taċ-ċediment tal-art f’terminu qasir u twil.”;

               (5)L-Artikolu 7 jitħassar.

               (6)L-Artikolu 8 huwa sostitwit b’dan li ġej:

               “Artikolu 8

               Proċessi ġodda, sostenibbli u b’livell baxx ta’ karbonju għall-produzzjoni u l-finitura tal-azzar

               Ir-riċerka u l-iżvilupp teknoloġiku (RŻT) għandu jkollhom l-għan li jiżviluppaw, juru u jtejbu l-proċessi ta’ produzzjoni tal-azzar b’emissjonijiet tal-karbonju ta’ kważi żero bil-ħsieb li tittejjeb il-kwalità tal-prodott u tiżdied il-produttività. It-tnaqqis sostanzjali tal-emissjonijiet, tal-konsum tal-enerġija, l-impronta tal-karbonju u impatti ambjentali oħra kif ukoll il-konservazzjoni tar-riżorsi, għandhom jiffurmaw parti integrali mill-attivitajiet imfittxija. Il-proġetti ta’ riċerka għandhom jindirizzaw wieħed jew aktar mill-oqsma li ġejjin:

               (a)proċessi u operazzjonijiet ġodda u mtejba tal-produzzjoni tal-ħadid u tal-azzar b’emissjonijiet tal-karbonju ta’ kważi żero, b’attenzjoni partikolari għall-evitar dirett tal-karbonju u/jew għall-użu intelliġenti tal-karbonju;

               (b)l-ottimizzazzjoni tal-proċess u tal-katina tal-proċess tal-azzar (inkluż il-produzzjoni tal-ħadid u tal-azzar, il-proċessi bbażati fuq it-tidwib tar-ruttam tal-metall irriċiklat, il-metallurġija sekondarja, l-iffundar, l-operazzjonijiet ta’ rrolljar, finitura u/jew ta’ kisi) permezz tal-istrumentazzjoni, tad-detezzjoni tal-proprjetajiet ta’ prodotti intermedji u finali, l-immudellar, il-kontroll u l-awtomazzjoni inkluż id-diġitalizzazzjoni, l-applikazzjoni tal-Big Data, u/jew l-intelliġenza artifiċjali u kwalunkwe teknoloġija avvanzata oħra;

               (c)l-integrazzjoni tal-proċess tal-azzar u l-effiċjenza tal-proċess fil-produzzjoni tal-azzar b’emissjonijiet tal-karbonju ta’ kważi żero;

               (d)il-manutenzjoni u l-affidabilità tal-għodod tal-produzzjoni tal-azzar;

               (e)tekniki li jżidu r-riċiklabbiltà, ir-riċiklaġġ u l-użu mill-ġdid tal-azzar u l-iżvilupp ta’ ekonomija ċirkolari;

               (f)tekniki li jżidu l-effiċjenza enerġetika tal-produzzjoni tal-azzar permezz tal-irkupru ta’ sħana residwa, il-prevenzjoni tat-telf tal-enerġija, it-tekniki tat-tisħin ibridi u s-soluzzjonijiet tal-ġestjoni tal-enerġija;

               (g)teknoloġiji u soluzzjonijiet innovattivi għall-proċessi tal-produzzjoni tal-ħadid u tal-azzar li jippromwovu attivitajiet transsettorjali, proġett ta’ dimostrazzjoni li jintegraw produzzjoni tal-enerġija b’emissjonijiet tal-karbonju ta’ kważi żero jew li jikkontribwixxu għal ekonomija tal-idroġenu nadifa.”;

               (7)L-Artikolu 9 huwa sostitwit b’dan li ġej:

               “Artikolu 9

               Gradi u applikazzjonijiet tal-azzar avvanzati

               Ir-RŻT għandhom jiffokaw fuq l-issodisfar tar-rekwiżiti tal-utenti tal-azzar biex jiġu żviluppati prodotti ġodda b’emissjonijiet tal-karbonju ta’ kważi żero u jinfetħu opportunitajiet tas-suq ġodda filwaqt li jitnaqqsu l-emissjonijiet u l-impatti ambjentali. Fil-kuntest tat-teknoloġiji msemmija fl-Artikolu 8, il-proġetti ta’ riċerka għandhom jittrattaw wieħed jew aktar mill-oqsma li ġejjin, bl-objettiv li jwasslu għal proċessi tal-produzzjoni tal-azzar b’emissjonijiet tal-karbonju ta’ kważi żero fl-Unjoni:

               (a)gradi tal-azzar ġodda u avvanzati;

               (b)titjib fil-proprjetajiet tal-azzar bħal proprjetajiet mekkaniċi u fiżiċi, idoneità għal ipproċessar ulterjuri, idoneità għal applikazzjonijiet varji, u diversi kundizzjonijiet tax-xogħol;

               (c)tiżdied il-ħajja tas-servizz tal-prodott, b’mod partikolari billi tiġi żviluppata r-reżistenza tal-azzar u tal-istrutturi tal-azzar għas-sħana u għall-korrużjoni, għar-reħja mekkanika u termali u/jew għal effetti ta’ deterjorament oħrajn;

               (d)mudelli ta’ simulazzjoni ta’ tbassir dwar il-mikrostrutturi, il-proprjetajiet mekkaniċi u l-proċessi ta’ produzzjoni;

               (e)teknoloġiji relatati mal-iffurmar, l-iwweldjar u t-twaħħil tal-azzar u materjali oħrajn;

               (f)standardizzazzjoni tal-metodi tal-ittestjar u tal-evalwazzjoni;

               (g)azzar ta’ prestazzjoni għolja għal applikazzjonijiet bħall-mobbiltà, inkluż is-sostenibbiltà, il-metodi tal-ekodisinn, il-modifiki retroattivi, id-disinji li jħeffu l-piż u/jew is-soluzzjonijiet tas-sikurezza.”;

               (8)L-Artikolu 10 huwa sostitwit b’dan li ġej:

               “Artikolu 10

               Il-konservazzjoni tar-riżorsi, protezzjoni tal-ambjent u l-ekonomija ċirkolari

               Kemm fil-produzzjoni tal-azzar kif ukoll fl-utilizzazzjoni tiegħu, il-konservazzjoni tar-riżorsi, il-preżervazzjoni tal-ekosistemi, it-transizzjoni lejn ekonomija ċirkolari u l-kwistjonijiet ta’ sikurezza għandhom ikunu parti integrali mill-ħidma tar-RŻT. Il-proġetti ta’ riċerka għandhom jindirizzaw wieħed jew aktar mill-oqsma li ġejjin:

               (a)it-tekniki sabiex jiġi rriċiklat l-azzar li ma għadux jintuża u l-prodotti sekondarji minn diversi sorsi u t-titjib tal-kwalità tar-ruttam tal-azzar;

               (b)it-trattament tal-iskart u tal-irkupru ta’ materji primi sekondarji ta’ valur, inkluż il-gagazzi, ġol-impjant tal-azzar u barra minnu;

               (c)il-kontroll tat-tniġġis u l-protezzjoni tal-ambjent fuq il-post tax-xogħol u madwaru u fl-impjant tal-azzar: l-emissjonijiet gassużi, solidi jew likwidi, il-ġestjoni tal-ilma, l-istorbju, l-irwejjaħ, it-trab, eċċ.;

               (d)id-disinn tal-gradi tal-azzar u tal-istrutturi assemblati sabiex jiġi ffaċilitat l-irkupru faċli tal-azzar għar-riċiklaġġ u l-użu mill-ġdid;

               (e)l-użu ta’ gassijiet ta’ proċess u l-eliminazzjoni tal-emissjonijiet ta’ gassijiet ta’ skart mill-produzzjoni tal-azzar;

               (f)il-valutazzjoni taċ-ċiklu tal-ħajja u l-ħsieb taċ-ċiklu tal-ħajja għall-produzzjoni u l-użu tal-azzar.”;

               (9)Jiddaħħal Artikolu 10a ġdid:

               “Artikolu 10a

               Ġestjoni tal-forza tax-xogħol u l-kundizzjonijiet tax-xogħol

               Il-proġetti ta’ riċerka għandhom jindirizzaw wieħed jew aktar mill-oqsma li ġejjin:

               (a)l-iżvilupp u t-tixrid tal-kompetenzi biex jinżamm il-pass ma’ proċessi ġodda ta’ produzzjoni tal-azzar b’emissjonijiet tal-karbonju ta’ kważi żero, bħad-diġitalizzazzjoni u biex jiġi rifless il-prinċipju tat-tagħlim tul il-ħajja;

               (b)it-titjib tal-kundizzjonijiet tax-xogħol, inkluż is-saħħa, is-sikurezza u l-ergonomija fil-post tax-xogħol u madwaru.”;

               (10)Jiddaħħal Artikolu 17a ġdid:

               “Artikolu 17a

               Sħubijiet Ewropej

               1.Parti tal-Programm ta’ Riċerka tista’ tiġi implimentata permezz ta’ Sħubijiet Ewropej koprogrammati stabbiliti skont ir-regoli stabbiliti [fl-Artikolu 8 u fl-Anness III tar-Regolament Orizzont Ewropa].

               2.Għall-finijiet ta’ dan l-Artikolu, Sħubija Ewropea koprogrammata tfisser inizjattiva mħejjija bl-involviment bikri tal-Istati Membri, fejn l-Unjoni, flimkien ma’ sħab privati u/jew pubbliċi (bħall-industrija, universitajiet, organizzazzjonijiet tar-riċerka, korpi b’missjoni ta’ servizz pubbliku fil-livell lokali, reġjonali, nazzjonali jew internazzjonali jew organizzazzjonijiet tas-soċjetà ċivili inkluż fondazzjonijiet u NGOs), jimpenjaw ruħhom li jappoġġaw b’mod konġunt l-iżvilupp u l-implimentazzjoni ta’ programm ta’ attivitajiet ta’ riċerka. Is-Sħubijiet Ewropej koprogrammati huma stabbiliti abbażi ta’ memoranda ta’ qbil u/jew arranġamenti kuntrattwali bejn il-Kummissjoni u sħab privati u/jew pubbliċi bħal dawn li jispeċifikaw l-objettivi tas-sħubija, l-impenji relatati għall-kontribuzzjonijiet finanzjarji u/jew in-natura tas-sħab, l-indikaturi ewlenin tal-prestazzjoni u tal-impatt, u l-eżiti li għandhom jinkisbu. Dawn jinkludu l-identifikazzjoni ta’ attivitajiet ta’ riċerka kumplimentari u li huma implimentati mis-sħab u mill-Programm ta’ Riċerka.

               3.Fil-qafas tas-Sħubijiet Ewropej koprogrammati, il-Programm ta’ Riċerka jista’ jipprovdi finanzjament għall-attivitajiet eliġibbli taħt din it-taqsima, fil-forma prevista skont l-Artikolu 30. Barra minn hekk, jista’ jipprovdi finanzjament forma ta’ premjijiet.”;

               (11)Fl-Artikolu 28, il-paragrafu (4) huwa sostitwit b’dan li ġej:

               “4. Il-Kummissjoni għandha tiddeċiedi dwar l-għażla tal-proġetti u l-allokazzjoni tal-fondi.”;

               (12)L-Artikolu 39 huwa sostitwit b’dan li ġej:

               “Artikolu 39

               Ħatra ta’ esperti indipendenti u ferm ikkwalifikati

               Għall-ħatra ta’ esperti indipendenti u ferm ikkwalifikati msemmija fl-Artikolu 18, l-Artikolu 28(2) u l-Artikolu 38, għandhom japplikaw id-dispożizzjonijiet stabbiliti fl-Artikolu 237 tar-Regolament (UE) Nru 2018/1046 tal-Parlament Ewropew u tal-Kunsill3.”;

               _________________________

               3 Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU L 193, 30.7.2018, p. 1).”;

               (13)Fl-Artikolu 41, il-punti (a) u (c) jitħassru.

               Artikolu 2

               Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea. Għandha tapplika mid-data ta’ applikazzjoni tad-Deċiżjoni 2003/76/KE jew mill-1 ta’ Jannar 2021, skont liema tiġi l-aktar tard.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 2008/376/KE tad-29 ta’ April 2008 dwar l-adozzjoni tal-Programm ta’ Riċerka tal-Fond ta’ Riċerka tal-Faħam u l-Azzar u dwar il-linji gwida tekniċi pluriennali għal dan il-programm (ĠU L 130, 20.5.2008, p. 7).

                     (2)

                        Disponibbli fis-sit web li ġej:
                  https://ec.europa.eu/info/publications/research-fund-coal-and-steel-monitoring-and-assessment-report_mt

                     (3)

                        Il-Grupp Konsultattiv dwar il-Faħam u l-Grupp Konsultattiv dwar l-Azzar ipprovdew il-kummenti tagħhom fit-3 u l-4 ta’ Diċembru 2019 rispettivament. L-informazzjoni hija disponibbli fir-Reġistru tal-Gruppi ta’ Esperti tal-Kummissjoni:
                  https://ec.europa.eu/transparency/regexpert/index.cfm?do=groupDetail.groupMeeting&meetingId=18626

                     (4)

                        Il-Kumitat tal-Faħam u tal-Azzar approva l-approċċ propost fid-19 ta’ Diċembru 2019.

                     (5)

                        Trattat Multilaterali, Kapitolu XXVII Ambjent, 7.d, il-Ftehim ta’ Pariġi. Daħal fis-seħħ fl-4 ta’ Novembru 2016.

                     (6)

                        Il-Komunikazzjoni tal-Kummissjoni Ewropea “Il-Patt Ekoloġiku Ewropew”, Brussell, il-11 ta’ Diċembru 2019, COM(2019) 640.

                     (7)

                        Il-Komunikazzjoni tal-Kummissjoni Ewropea “Il-Pjan ta’ Investiment għal Ewropa Sostenibbli. Il-Pjan ta’ Investiment għall-Patt Ekoloġiku Ewropew” Brussell, l-14 ta’ Jannar 2020, COM(2020) 21.

                     (8)

                        Il-Komunikazzjoni tal-Kummissjoni Ewropea “Pjan ta’ Azzjoni Ġdid dwar l-Ekonomija Ċirkolari”, Brussell, il-11 ta’ Marzu 2020, COM(2020) 98.

                     (9)

                        Il-Komunikazzjoni tal-Kummissjoni Ewropea “Strateġija Industrijali Ġdida għall-Ewropa”, Brussell, l-10 ta’ Marzu 2020, COM(2020) 102.

                     (10)

                        Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU L 193, 30.7.2018, p. 1).

                     (11)

                        Id-Deċiżjoni tal-Kunsill 2003/76/KE tal-1 ta’ Frar 2003 li tistabbilixxi l-miżuri neċessarji għall-implimentazzjoni tal-Protokoll, anness mat-Trattat li tistabbilixxi l-Komunità, fuq il-konsegwenzi finanzjarji tad-data tal-għeluq tat-Trattat tal-KEFA u fuq il-Fond tar-Riċerka tal-Faħam u l-Azzar, ĠU L 29, 5.2.2003. Emendata bid-Deċiżjoni tal-Kunsill 2018/599 tas-16 ta’ April 2018.

                     (12)

                        Il-Protokoll (Nru 37) dwar il-konsegwenzi finanzjarji tal-iskadenza tat-Trattat tal-KEFA u dwar il-Fond tar-Riċerka għall-Faħam u l-Azzar, ĠU C 115, 9.5.2008, p. 327-328.

                     (13)

                        Id-Deċiżjoni tal-Kunsill 2003/77/KE tal-1 ta’ Frar 2003 li tistabbilixxi linji gwida finanzjarji multiannwali għall-amministrazzjoni tal-assi tal-KEFA f’likwidazzjoni u, mat-twettiq tal-likwidazzjoni, l-Assi tal-Fond ta’ Riċerka għall-Faħam u l-Azzar, ĠU L 29, 5.2.2003, p. 25–27. Emendata bid-Deċiżjoni tal-Kunsill 2008/750/KE.

                     (14)

                        Il-Qorti Ewropea tal-Awdituri, “Rieżami Nru 10/2019: Il-Komunità Ewropea tal-Faħam u l-Azzar: l-istralċ għaddej kif ippjanat, iżda l-finanzjament għar-riċerka ma għadux sostenibbli”, 2019. Disponibbli fuq:
                  https://www.eca.europa.eu/lists/ecadocuments/rw19_10/rw_ecsc_mt.pdf

                     (15)

                        COM(2019) 640

                     (16)

                  https://sustainabledevelopment.un.org/post2015/transformingourworld

                     (17)

                        COM(2019) 640, p. 8, 9.

                     (18)

                        Tirrispetta l-Protokoll (Nru 37) dwar il-konsegwenzi finanzjarji tal-iskadenza tat-Trattat tal-KEFA u dwar il-Fond tar-Riċerka għall-Faħam u l-Azzar. ĠU C 115, 9.5.2008, p. 327-328.

                     (19)

                        COM(2020) 21, p. 18.

                     (20)

                        Il-Komunikazzjoni tal-Kummissjoni Ewropea, “Pjaneta Nadifa għal Kulħadd. Viżjoni strateġika Ewropea fit-tul għal ekonomija għanja, moderna, kompetittiva u newtrali għall-klima”, COM(2018) 773.

                     (21)

                        Il-Proposta għal Regolament tal-Parlament Ewropew u tal-Kunsill li jistabbilixxi l-qafas biex tinkiseb in-newtralità klimatika u li jemenda r-Regolament (UE) 2018/1999 (il-Liġi Ewropea dwar il-Klima)

                     (22)

                        Il-Komunikazzjoni tal-Kummissjoni Ewropea, “Azzar: Iż-żamma tal-impjiegi sostenibbli u t-tkabbir fl-Ewropa”, COM(2016) 155.

                     (23)

                        Ir-rapport ta’ monitoraġġ u valutazzjoni huwa previst fid-dispożizzjonijiet stipulati fid-Deċiżjoni tal-Kunsill Nru 2008/376/KE ppubblikat fil-Ġurnal Uffiċjali tal-20 ta’ Mejju 2008 bir-referenza ĠU L 130/7 u emendat mid-Deċiżjoni tal-Kunsill 2017/955 tad-29 ta’ Mejju 2017. Dan il-grupp ta’ esperti huwa previst f’C(2018) 3245 tat-30.5.2018 – id-Deċiżjoni ta’ Implimentazzjoni tal-Kummissjoni tat-30.5.2018.

                     (24)

                        Disponibbli fis-sit web li ġej:
                  https://ec.europa.eu/info/publications/research-fund-coal-and-steel-monitoring-and-assessment-report_mt

                     (25)

                        Id-DĠ RTD tal-Kummissjoni Ewropea, “Steel and Coal: European Research and Innovation in Action”, 2019. Disponibbli online:
                  https://publications.europa.eu/s/mmQ7

                     (26)

                        Kriterji Mhux Vinkolanti għall-applikazzjoni tal-Artikoli 290 u 291 tat-Trattat dwar il-Funzjonament tal-Unjoni Ewropea — it-18 ta’ Ġunju 2019 (ĠU C 223, 3.7.2019, p. 1-4).

                     (27)

                        ĠU C , , p. .

                     (28)

                        Trattat Multilaterali, il-Kapitolu XXVII Ambjent, 7.d, il-Ftehim ta’ Pariġi. Daħal fis-seħħ fl-4 ta’ Novembru 2016.

                     (29)

                        COM(2019) 640, p. 2.

                     (30)

                        ĠU L 328, 21.12.2018, p. 1-77.

                     (31)

                        Id-Deċiżjoni tal-Kunsill 2008/376/KE tad-29 ta’ April 2008 dwar l-adozzjoni tal-Programm ta’ Riċerka tal-Fond ta’ Riċerka tal-Faħam u l-Azzar u dwar il-linji gwida tekniċi pluriennali għal dan il-programm (ĠU L 130, 20.5.2008, p. 7).